Hrvatski poljoprivrednici se sve više okreću uzgoju pivarskog ječma. To im se više isplati nego uzgajati pšenicu. Naime, za pivarski ječam se ovisno o kategoriji može dobiti desetak posto viša cijena nego za pšenicu. Ratari vole ječam jer je sigurniji za proizvodnju, manje je zaštite i općenito manje ulaganja. Oni također mogu i brže pospremiti lovu u džep jer žetva pivarskog ječma dolazi barem par tjedana prije žetve pšenice.

Nedavno je završila sezona žetve, a do sada su prinosi pivarskog ječma iznosili preko pet tona po hektaru. Njegova žetva je lani bila 243 tisuća tona, odnosno za 40 posto više nego 2015., kažu podaci Državnog zavoda za statistiku. Međutim, ove se godine očekuje da će žetva pivarskog ječma biti još bolja sa znatno višim prinosima. Urod mu je također izuzetno kvalitetan.

U domaćoj poljoprivredi ima mnogo svijetlih primjera koji se bave uzgojem pivarskog ječma. Svoje uspješne priče otkrili su nam poljoprivrednici iz Brodsko-posavske županije. Ovi poljoprivrednici iz okolice Nove Gradiške svakog dana odlaze na svoja polja zasukati rukave i baviti se poslom kojeg vole. Premda imaju naporne dane, ratari znaju da će se njihov trud na kraju isplatiti.

Jedan od svijetlih primjera je Josip Berić iz Ljupine. On je svoj OPG osnovao 2004., a otada uzgaja različite kulture, od kojih je i pivarski ječam.

- Već se dugo bavim poljoprivredom, a kako se radi o teškom i neizvjesnom poslu, veliko je zadovoljstvo vidjeti plodove svoga rada. Neki su vidljivi odmah kada ih ubiremo ili žanjemo na našim poljima, a neki kasnije – kad ih ispijate u najboljem domaćem pivu – rekao je Berić.

Posao ratara nije nimalo jednostavan, ali se isplati. Obiteljska gospodarstva pokazuju da se od rada na selu može dobro živjeti. U tome im pomaže dugotrajno iskustvo koje su stekli generacijama.

Braća Silvio i Kristijan Trnka iz Dragalića su poljoprivrednici od malih nogu, naslijedivši posao od oca Željka. Obiteljsko poljoprivredno gospodarstvo obitelji Trnka započelo je s radom još 1996., povratkom obitelji u njihovo selo nakon Domovinskog rata.

- Poljoprivredna proizvodnja naša je obiteljska tradicija na koju smo jako ponosni. Počeci su bili teški, ali usprkos tome smo uspjeli s uzgojem različitih kultura od kojih je jedna i pivarski ječam – istaknuo je Silvio Trnka.

Braća Trnka su sretni da su pronašli hrvatskog proizvođača piva koji cijeni njihov rad.

- Cijenimo kada proizvođači daju prednost domaćim poljoprivrednim proizvodima. To nam mnogo znači, a uostalom, to nam se čini i kao obostrana korist – mi širimo proizvodnju, a proizvođači dobivaju kvalitetne domaće sastojke – rekao je Kristijan Trnka.